Ændret forslag til EUROPA-PARLAMENTETS OG RÅDETS DIREKTIV om ændring af direktiv 85/611/EØF om samordning af love og administrative bestemmelser om visse institutter for kollektiv investering i værdipapirer (investeringsinstitutter) med henblik på en regulering af administrationsselskaber og forenklede prospekter (forelagt af Kommissionen i henhold til EF-traktatens artikel 250, stk. 2)

BEGRUNDELSE

1. Procedureforløb

Kommissionen fremlagde den 17. juli 1998 et forslag til Europa-Parlamentets og Rådets direktiv om ændring af direktiv 85/611/EØF [1] om samordning af love og administrative bestemmelser om visse institutter for kollektiv investering i værdipapirer (investerings institutter) med henblik på en regulering af administrationsselskaber og forenklede prospekter [2] KOM(1998) 451 endelig udg. - 98/0242(COD) med henblik på vedtagelse efter den fælles beslutningsprocedure i artikel 251 i traktaten om oprettelse af Det Europæiske Fællesskab.

[1] EFT L 375 af 31.12.1985, s. 3.

[2] EFT C 272 af 1.9.1998, s. 7.

Det Økonomiske og Sociale Udvalg afgav sin udtalelse på sin 361. plenarforsamling (møde den 24. og 25. februar 1999) [3]. Den Europæiske Centralbank afgav på anmodning fra Rådet sin udtalelse den 16. marts 1999 [4].

[3] EFT C 116 af 28.4.1999, s. 1.

[4] EFT C 285 af 7.10.1999, s. 9.

Europa-Parlamentet vedtog den 17. februar tretten ændringsforslag under første behandlingen [5], og Kommissionen tager stilling til hvert af ændringsforslagene.

[5] A5-25/00, PE 288.702.

Rådets arbejdsgruppe om finansielle tjenesteydelser (investeringsinstitutter) afholdt en række møder under det østrigske formandskab i løbet af første halvdel af 1998, og møderne fortsatte under det tyske, det finske og det portugisiske formandskab.

Kommissionen har udarbejdet nærværende ændrede forslag på baggrund af udviklingen i Europa-Parlamentet og drøftelserne i Rådets arbejdsgruppe. Kommissionen har også taget drøftelserne i Det Økonomiske og Sociale Udvalg med i betragtning.

Kommentarerne til ændringerne henviser enten til artikelnummereringen i direktiv 85/611/EØF eller den nye nummerering i Kommissionens oprindelige forslag.

2. Bemærkninger til ændringerne

(a) Vigtigste ændringer

Krav til startkapital og løbende kapital:

Hensigten med Kommissionens oprindelige forslag var at gennemføre to målsætninger: for det første at undgå unødvendige hindringer for markedsadgangen, navnlig for så vidt angår krav til startkapital. For det andet at nå til et fælles tilsynsniveau for nye investerings muligheder (bortset fra over-the-counter (OTC)-derivater). Når OTC-derivater medtages som muligt instrument (omfattet i det første ændrede forslag for investeringsinstitutter baseret på forslaget KOM(1998) 449), er det nødvendigt at tilpasse kravene til løbende kapital, hvilket ikke indgik i det oprindelige forslag.

For så vidt angår startkapital indeholdt Kommissionens tekst det lave beløb på 50 000 EUR. Europa-Parlamentet foreslog 150 000 EUR. Da brugen af OTC-derivater sandsynligvis vil brede sig, fordrer dette mere sofistikerede former for risikostyring og værdiansættelse, hvorfor kravet til startkapital i det ændrede forslag er forhøjet til 125 000 EUR. Dette stemmer overens med bestemmelserne om kapitalkrav til investeringsselskaber i direktiv 93/6/EØF.

Ud fra samme tankegang og også begrundet i det forhold, at diskretionær porteføljeforvaltning indbefattes, indføres der med dette ændrede forslag yderligere kapitalkrav. Disse er baseret på den anvendte metode i ovennævnte direktiv (93/6/EØF).

Overdragelse af administrative opgaver:

I henhold til det oprindelige forslag kunne et begrænset antal opgaver overdrages efter forudgående godkendelse fra de kompetente myndigheder. Hensigten med Parlamentets ændringsforslag var at begrænse anvendelsen af bestemmelsen om overdragelse til udelukkende at gælde overdragelse af kerneopgaven investeringsforvaltning. Kommissionens ændrede forslag følger ikke denne begrænsende fremgangsmåde. Den foreslåede bestemmelse gælder fortsat mulig overdragelse af en eller flere opgaver, der indgår i den vidtfavnende virksomhed kollektiv porteføljeforvaltning (som fastlagt i bilag II). Ændringen gør imidlertid bestemmelsen mere anvendelig, idet der kun stilles krav om forudgående meddelelse til de kompetente myndigheder i stedet for forudgående godkendelse.

(b) Henvisninger

Henvisninger til traktatens artikler er ændret i overensstemmelse med den nye nummerering i henhold til Amsterdam-traktaten.

(c) Betragtninger

Betragtning 4

Da "tilsyn" sædvanligvis opfattes som en opgave varetaget af tilsynsmyndigheder, er det ord, der beskriver en intern proces i et administrationsselskab, erstattet med ordet "kontrol". Dette ændrer ikke betydningen.

Betragtning 8

Der er tilføjet tekst for at afspejle den nye artikel 5, stk. 5, som tager udgangspunkt i ændringsforslag 24 og 25. En nærmere forklaring findes nedenfor i bemærkningerne til selve artiklen.

Betragtning 15

Da den oprindeligt foreslåede artikel 5h slettes (se nærmere beskrivelse nedenfor), er teksten til denne betragtning slettet og erstattet med en tekst, der tager hensyn til Europa-Parlamentets ønske om en kodificering af teksten (ændringsforslag 7 til det første forslag og ændringsforslag 1 til det andet forslag).

(d) Artikler

Artikel 1a, nr. 2: Definition af et administrationsselskab

Ændringerne i denne artikel inddrager ændringsforslag 23. Da overskriften i bilag II lyder "Opgaver i forbindelse med kollektiv porteføljeforvaltning", er det som nævnt i Parlamentets tekst hensigtsmæssigt at tale om "opgaver" i teksten til artiklen, i stedet for "virksomhed". Denne mindre afvigelse ændrer ikke betydningen af ændringen og gør det muligt at undgå enhver form for misforståelse af de forskellige begrebers betydning. Med henblik på indførelse af krav til løbende kapital er det nødvendigt, at det klart defineres, hvilke administrationsselskaber, direktivet finder anvendelse på. Det præciseres således i denne definition sammen med den dertil knyttede artikel 5, stk. 2, at ikke alle administrations selskaber, der udøver kollektiv porteføljeforvaltning, er omfattet af direktivet, men kun sådanne, der administrerer investeringsinstitutter, dvs. harmoniserede fonde uanset investeringsinstituttets retlige form i øvrigt. Dette hindrer imidlertid ikke administrationsselskabet i også at administrere andre - ikke-harmoniserede - kollektive investeringsforetagender, der er omfattet af medlemsstaternes lovgivning. Sidstnævnte nyder naturligvis ikke fordelene ved det europæiske pas.

Artikel 1a, nr. 12: Definition af en koncern

Overdreven investeringskoncentration i et enkelt emittent/organ eller en koncern kan stride imod direktivets princip om risikospredning og eventuelt føre til en øget tabsrisiko. Enheder, der tilhører en sådan koncern, bør derfor medtages, når begrænsningerne for et investeringsinstituts portefølje beregnes i henhold til de ændrede investeringsbegrænsninger (se Kommissionens ændrede forslag vedrørende KOM(1998) 449). Med dette for øje skal begrebet koncern defineres. Dette indgik ikke i det oprindelige forslag.

Ændringsforslag 45 til Kommissionens første forslag KOM(1998) 449 forudsatte således en definition af begrebet koncern. En sådan er nu indføjet i det nye afsnit 12 i artikel 1a. Som foreslået af Europa-Parlamentet er definitionen af en koncern baseret på direktiv 83/349/EØF, som nærmere fastlægger de enheder, der skal aflægge konsoliderede regnskaber. Da der imidlertid flere steder henvises til en koncern, syntes det hensigtsmæssigt at placere definitionen i begyndelsen i stedet for at gentage den i alle bestemmelserne.

Alle former for enheder, der er forbundne på den beskrevne måde - og ikke kun sådanne, som i sig selv er omfattet af direktivet - er omfattet af definitionen af en koncern. For ikke at stille emittenter/organer i medlemstaterne dårligere, er også emittenter/organer i tredjelande, hvorom der gælder lignende bestemmelser, omfattet af begrebet koncern. Dette er nødvendigt af hensyn til bestemmelsens formål, som er at sikre hensigtsmæssig risikospredning, hvilket også gælder koncerner fra tredjelande.

Artikel 4, stk. 3: Afvisning af godkendelse

Denne artikel er lettere ændret for at bibeholde overensstemmende formulering med kravene til ledelsespersonale som omhandlet i artikel 5a, stk. 1, litra b).

Artikel 5: Krav til godkendelse

Stk. 2 ændres i overensstemmelse med den ændring, der er beskrevet i artikel 1a, nr. 2, for at tydeliggøre, at bestemmelsen gælder administrationsselskaber, der administrerer investerings institutter alene, eller investeringsinstitutter og andre ikke-harmoniserede fonde.

Ved at tale om "opgaver" snarere end "virksomhed" i andet underafsnit til stk. 2, bringes formuleringen i overensstemmelse med overskriften på bilag II, hvilket hindrer en sammenblanding af de to begreber. Som foreslået af Det Økonomiske og Sociale Udvalg præciseres det, at bilag II ikke bør anses for udtømmende.

I den udvidede formulering af stk. 3, litra b), gøres det klart, at de accessoriske tjenesteydelser som opbevaring og forvaltning af andele i fonde kun kan præsteres for så vidt angår fonde, der er administreret af disse administrationsselskaber, da deponeringsvirksomhed ikke kan være et administrationsselskabs hovedvirke. Det er ligeledes blevet præciseret, at i overensstemmelse med bestemmelserne i investeringsservicedirektivet risikerer administra tionsselskaber ikke at blive godkendt til at præstere accessoriske tjenesteydelser, hvis ikke de også præsterer diskretionær porteføljeforvaltning.

Stk. 4 skal afspejle, at reglerne i investeringsservicedirektivet gælder alle tjenesteydelser under investeringsservicedirektivet, herunder accessoriske tjenesteydelser.

Det nye stk. 5 er ikke formuleret som ændringsforslag 24, da formuleringen allerede udtrykkeligt er indeholdt i betragtning 8, som Parlamentet ikke slettede. Ændringsforslag 24 og 35 viser dog, at Parlamentet tydeligvis er opmærksom på problemet vedrørende tilsynsarbitrage, som kan underminere den gensidige tillid mellem medlemsstaternes kompetente myndigheder og anvendes til skade for de europæiske investorer. Den ændrede tekst fastlægger således, at sådanne investeringsinstitutter, der ikke kan markedsføres i samtlige medlemsstater - uanset årsag - ikke skal godkendes. Dette skyldes, at artikel 4 i direktiv 85/611/EØF fastlægger, at godkendelsen af et investeringsinstitut skal have gyldighed i samtlige medlemsstater. Et investeringsinstitut er naturligvis ikke forpligtet til at markedsføre sine andele i nogen bestemt medlemsstat. Men et investeringsinstitut, der allerede fra starten er underlagt retlige restriktioner med hensyn til markedsføring i en bestemt medlemsstat, kan ikke godkendes.

Princippet om gensidig anerkendelse og om hjemlandstilsyn ville komme i fare, hvis investeringsinstitutterne kunne godkendes, selv om de er underlagt markedsføringsmæssige begrænsninger, eksempelvis ikke tilgængelige for lokale investorer. Dette ville kunne føre til mindre stringent godkendelse og tilsyn, da eventuelle vanskeligheder i forbindelse med investeringsinstituttet ikke ville have nogen lokal virkning.

Artikel 5a: Kapitalkrav

Som følge af Parlamentets beslutning om også at omfatte muligheden af de betydelige investeringer i OTC-derivater, som kan være mere risikable og forudsætte større ekspertise i administrationen af investeringsinstitutterne, medfører ændringsforslag 41/rev. højere krav til startkapital samt til løbende kapital (hvilket ikke indgik i det oprindelige forslag). Artikel 5a er ændret af disse årsager. Der stilles nu krav om et beløb på 125 000 EUR i startkapital baseret på kravene i direktiv 93/6/EØF til investeringsselskaber, der fører pengekonti og/eller har værdipapirdepoter for kunder og bl.a. tilbyder individuel porteføljeforvaltning af investeringer i finansielle instrumenter.

Med ændringsforslag 41/rev. blev der foreslået bestemmelser for løbende kapital. De nyindførte krav til løbende kapital bringes kun i anvendelse, når der i investeringsinstitutters portefølje er investeret i andre instrumenter end værdipapirer. Bestemmelserne er nødvendige med hensyn til de krav, som de nye former for omfattede investeringer stiller, nemlig investeringer i OTC-derivater, der forudsætter en velsmurt ledelse i form af ressourcer, viden og informationsmidler. Der stilles krav om yderligere kapital, hvis administrationsselskabet ønsker at præstere tjenesteydelser, der er omfattet af investeringsservicedirektivet. Selskabet skal i så fald tilvejebringe yderligere kapital i overensstemmelse med de regler, der også gælder for investeringsselskaber under investeringsservicedirektivet, således at kravene stemmer overens med kravene i direktiv 93/6/EØF.

Artikel 5f: Tilsynsregler

Ordlyden i ændringsforslag 25 er indføjet samtidigt med, at det præciseres, at de pågældende oplysninger skal være tilgængelige for administrationsselskabet (f.eks. kender fondsmanageren sædvanligvis ikke den endelige modpart i en handel med værdipapirer, når der handles gennem en mægler via børsen). Det gøres også klart, at det sidste led - idet investeringsinstitutter er fritaget fra bestemmelserne om investorgarantiordninger - kun gælder de tjenesteydelser under investeringsservicedirektivet, som administrationsselskabet præsterer.

Artikel 5g: Overdragelse

Det meste af teksten og de fleste af idéerne i ændringsforslag 27 er nu integreret i den ændrede formulering. Henvisningen til "medlemsstat" bibeholdes i stk. 1, fordi det skal være klart, at det er op til medlemsstaten at tillade overdragelse. Hvis der træffes en positiv beslutning herom, skal de kompetente myndigheder overvåge, at bestemmelserne overholdes. Kravet om forudgående godkendelse af samtlige overdragelsesmandater er fjernet, idet Parlamentets besked ikke var klar (fjernelse af godkendelse i stk. 1, men bibeholdelse af teksten i stk. 2), og fordi bestemmelsen blev kritiseret for at være for omstændelig. Formålet, som er at sikre, at de kompetente myndigheder får tilstrækkelige oplysninger om de opgaver, der fuldt eller delvis overdrages, kan også nås ad mindre besværlig vej. De kompetente myndigheder skal således nu kun oplyses om mandaterne, hvilket også blev foreslået af Det Økonomiske og Sociale Udvalg. Fjernelsen af oplysningskravet i "salgsmateriale" letter også betingelserne. Den af Parlamentet foreslåede tydeliggørelse, at alle leddene skal opfyldes, kommer til udtryk i den retlige formuleringsteknik, der består i at indføje ordet "og" i slutningen af sjette led, da det ellers ville kunne føre til en ukorrekt fortolkning af leddenes karakter i andre bestemmelser. For så vidt angår den væsentlige opgave investerings forvaltning, er ordlyden i ændringsforslag 27 tilføjet. Med henblik på reelt at hindre interessekonflikter er leddet om depositaren dog kun ændret en smule, men omfatter fortsat kvalificeret deltagelse.

Ordlyden i stk. 2 er ændret for at tage højde for fjernelsen af kravet om forudgående godkendelse. De kompetente myndigheder skal dog sikre, at mandaterne opfylder de i bestemmelsen fastlagte betingelser.

Artikel 5h: Investorgarantiordninger

I henhold til denne artikel kunne Kommissionen på baggrund af en rapport udarbejdet i overensstemmelse med artikel 14 i direktiv 97/9/EF [6] foreslå, at der indføres garantiordninger for deltagere i investeringsinstitutter.

[6] EFT L 84 af 26.3.1997, s. 22.

Kommissionen indså under udarbejdelsen af sin rapport [7] om anvendelsen af klausulen om eksportforbud i artikel 7, stk. 1, i direktiv 97/9/EF, at den på grundlag af de foreliggende erfaringer endnu ikke er i stand til at foreslå, at der indføres garantiordninger for deltagere i investeringsinstitutter. Kommissionen vil dog på baggrund af udviklingen i medlemsstaterne overveje muligheden for i fremtiden at foreslå hensigtsmæssige lovforanstaltninger. Indtil videre er denne artikel imidlertid slettet.

[7] Dok. KOM(2000) 81 endelig udg. af 16.2.2000

Artikel 6a og 6b: Anvendelse af reglerne i investeringsservicedirektivet på forretninger omfattet af investeringsservicedirektivet, passets anvendelsesområde

Artikel 6a, stk. 2, nr. I, litra b), og artikel 6b, stk. 1, nr. I, litra b), er tilpasset de tilsvarende bestemmelser i investeringsservicedirektivet. Ordlyden i ændringsforslag 28 er indføjet i artikel 6a. Det præciseres, at værtslandet også skal oplyse administrationsselskabet om dets regler om investeringsrådgivning og deponering, som begge er yderligere aktiviteter omfattet af investeringsservicedirektivet. Dette er nødvendigt for at sikre ens vilkår for administrationsselskaber og investeringsselskaber, og der er således foretaget en tilpasning til den tilsvarende bestemmelse i investeringsservicedirektivet.

Begge artikler er ændret rent teknisk for at gøre selve begrebet om et pas tydeligere. Produktpasset er nu kun omfattet af artikel 46 og er tilgængelig for andele i harmoniserede investeringsselskaber og andele i investeringsinstitutter, der administreres af administrationsselskaber. Artikel 6a og 6b dækker således administrationsselskabernes pas for så vidt angår deres præstering af de opgaver, der indgår i funktionen kollektiv porteføljeforvaltning og de udvalgte tjenesteydelser under investeringsservicedirektivet enten gennem oprettelsen af filialer eller som en grænseoverskridende praksis. Markedsføringen af deres investeringsinstitutter i andre medlemsstater er mulig, men reguleres af artikel 46, som der henvises til i artikel 6a og 6b.

Artikel 28, stk. 1: Det forenklede prospekts indhold

Ændringsforslag 29 og 30 er indføjet i artiklen i en lettere forandret ordlyd for at sikre sammenhængen i artiklen og undgå gentagelse. Det forenklede prospekt kan kun få maksimal udbredelse i det indre marked, hvis der tages udgangspunkt i en maksimal harmonisering. Det er derfor blevet præciseret, at beskrivelsen af indholdet er udtømmende, og at medlemsstater ikke har ret til at anmode om yderligere dokumentation eller tilføjelse af yderligere oplysninger.

Artikel 46

Artiklen er ændret for at tydeliggøre bestemmelserne om passet for andele i investeringsinstitutter. Investeringsinstitutter anses som et produkt, der kan afsættes enten af administrationsselskabet (for de investeringsinstitutter, det administrerer) eller af et investeringsselskab (som i så tilfælde selv anses som et produkt). Dette gør selve begrebet om et pas for produkter og for opgaver/tjenesteydelser i overensstemmelse med artikel 6a og 6b klarere. "Produktpasset" som omfattet af artikel 46 er således tilgængelig for aktier i investeringsselskaber eller andele i investeringsinstitutter, der administreres af administrationsselskaber.

Bilag I, Skema C, Det forenklede prospekts indhold

Ændringerne i bilaget er baseret på ændringsforslag 32 og afspejler tillige oplysningskravet i artikel 24a og artikel 24b (begge indgik i det første - ændrede - forslag).

3. Oversigt

(a) Det Økonomiske og Sociale Udvalgs (ØSU) arbejde

Punkter, som ØSU anser for væsentlige // Kommissionens holdning

Definitioner

ØSU kritiserer

a) definitionen af de retlige enheder for så vidt angår kravet til dem om at være beliggende i en medlemsstat

b) den opstillede liste over opgaver som værende uklar // KOMMISSIONEN

- afviser kritikken af de retlige definitioner, som er nødvendige for at sikre, at der kan udøves et ordentligt tilsyn. I begge de tilfælde, som ØSU nævner (under punkt 3.2) afhænger nationalitet/tilsyn af det vedtægtsmæssige hjemsteds beliggenhed, enten investeringsfondens, investerings selskabets eller administrationsselskabets hjemsted.

- afviser ØSU's kritik af listen over opgaver, da listen allerede må anses for ikke at være udtømmende (og fordi andre opgaver ville kræve anden godkendelse)

- men tager forslaget om, at ikke al virksomhed anført i bilag 2 skal varetages, til efterretning.

Overdragelse

ØSU kritiserede den begrænsede mulighed for overdragelse af opgaver, når det drejer sig om moderselskaber // KOMMISSIONEN afviser ØSU's holdning på grund af muligheden for interessekonflikter, og fordi en sådan overdragelse vil skabe ugennemsigtige ansvarsforhold.

(b) Europa-Parlamentets ændringsforslag

>TABELPOSITION>

1998/0242 (COD)

Ændret forslag til EUROPA-PARLAMENTETS OG RÅDETS DIREKTIV om ændring af direktiv 85/611/EØF om samordning af love og administrative bestemmelser om visse institutter for kollektiv investering i værdipapirer (investeringsinstitutter) med henblik på en regulering af administrationsselskaber og forenklede prospekter

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 47, stk. 2,

under henvisning til forslag fra Kommissionen [8],

[8] EFT C 272 af 1.9.1998, s. 7.

under henvisning til udtalelse fra Det Økonomiske og Sociale Udvalg [9],

[9] EFT C 116 af 28.4.1999, s. 1.

i henhold til fremgangsmåden i traktatens artikel 251, og

ud fra følgende betragtninger:

(1) Direktiv 85/611/EØF om visse institutter for kollektiv investering i værdipapirer (investeringsinstitutter) [10], senest ændret ved direktiv 95/26/EF [11], har allerede ydet et væsentligt bidrag til at skabe et indre marked på dette område og for første gang i sektoren for finansielle tjenesteydelser fastlagt princippet om gensidig anerkendelse af godkendelser og andre bestemmelser, der dækker en fri EU-dækkende omsætning af andele i de institutter for kollektiv investering (investeringsfond eller som investeringsselskab), der er omfattet af det pågældende direktiv.

[10] EFT L 375 af 31.12.1985, s. 3.

[11] EFT L 100 af 19.4.1988, s. 31 EFT L 168 af 18.7.1995, s. 7.

(2) Direktiv 85/611/EØF regulerer imidlertid ikke selskaber, som administrerer institutter for kollektiv investering (de såkaldte administrationsselskaber) i større omfang. I direktiv 85/611/EØF er der således ikke fastsat bestemmelser, der sikrer samsvarende markedsadgangsregler og arbejdsvilkår for sådanne selskaber i alle medlemsstater. Direktiv 85/611/EØF regulerer ikke sådanne selskabers etablering af filialer og frie udveksling af tjenesteydelser i andre medlemsstater end deres hjemland.

(3) En godkendelse, der indrømmes i administrationsselskabets hjemland, skal sikre investor beskyttelse og skabe stabilitet i det finansielle system. Den valgte fremgangsmåde skal sikre, at der harmoniseres i det omfang, det er nødvendigt for at sikre en gensidig anerkendelse af godkendelser og tilsynssystemer, således at det bliver muligt at meddele en godkendelse, der er gyldig overalt i EU, og at anvende .

(4) Af hensyn til beskyttelsen af investorer skal der føres intern kontrol med alle administrationsselskaber, navnlig ved at administrationen forestås af to personer og ved at anvende passende interne kontrolsystemer.

(5) I kraft af den gensidige anerkendelse har administrationsselskaber, der er godkendt i deres hjemland, lov til at udøve den virksomhed, de er godkendt til, i hele EU ved at oprette filialer eller ved fri udveksling af tjenesteydelser. Det er administrations selskabets hjemland, der har beføjelse til at godkende investeringsfondes fondsbestemmelser.

(6) Med hensyn til kollektiv porteføljeforvaltning (administration af investeringsfonde og investeringsselskaber) bør den godkendelse, der meddeles et administrations selskab, der er godkendt i sit hjemland, give selskabet mulighed for at udøve følgende virksomhed i værtslandet: salg af andele i investeringsfonde, som selskabet har etableret i sit hjemland, salg af andele i de investeringsselskaber, et sådant selskab administrerer, udførelse af alle andre funktioner og opgaver, der indgår i kollektiv porteføljeforvaltning, administration af aktiviteterne i investeringsselskaber, der er stiftet i andre medlemsstater end selskabets hjemland, udførelse af de opgaver, der indgår i kollektiv porteføljeforvaltning, på grundlag af mandater og på vegne af administrationsselskaber, der er stiftet i andre medlemsstater end selskabets hjemstat.

(7) Dette direktiv yder derfor et vigtigt bidrag til at virkeliggøre det indre marked for institutter for kollektiv investering.

(8) I henhold til principperne om gensidig anerkendelse og hjemlandstilsyn bør medlemsstaternes kompetente myndigheder enten ikke meddele eller inddrage en godkendelse, hvis faktorer, som f.eks. forretningsprogrammets indhold, den geografiske fordeling eller de aktiviteter, der faktisk udøves, klart viser, at et administrationsselskab har valgt retssystemet i en bestemt medlemsstat for at undgå de strammere regler, der gælder i en anden medlemsstat, hvor det agter at udøve eller allerede udøver størstedelen af sin virksomhed. I henhold til dette direktiv skal et administrationsselskab være godkendt i den medlemsstat, hvor det har sit hjemsted. I overensstemmelse med princippet om hjemlandstilsyn er det kun den medlemsstat, hvor administrationsselskabet har sit hjemsted, der kan anses for at have beføjelse til at godkende fondsbestemmelserne for de investeringsfonde, et sådant selskab har etableret, og valget af depositar. For at forebygge tilsynsarbitrage og fremme tilliden til, at hjemlandsmyndighederne varetager deres tilsynsopgaver effektivt, bør det være en forudsætning for et investeringsinstituts godkendelse, at det ikke ad nogen retlig vej hindres i at markedsføre sig i hjemlandet. Dette er ikke til hinder for, at investeringsinstituttet, når det først er godkendt, frit kan vælge den eller de medlemsstater, hvor investeringsinstituttets andele skal markedsføres i overensstemmelse med nærværende direktiv.

(9) Direktiv 85/611/EØF begrænser administrationsselskabers virksomhed til administration af investeringsfonde og investeringsselskaber (kollektiv portefølje forvaltning). Det er ønskeligt at revidere denne begrænsning for at tage højde for den seneste udvikling i medlemsstaternes nationale lovgivning og for at give selskaberne mulighed for at opnå væsentlige stordriftsfordele. Disse selskaber bør derfor kunne administrere investeringsporteføljer på individuelt kundegrundlag (individuel porteføljeforvaltning), herunder administration af pensionsfonde og nogle nærmere bestemte accessoriske tjenesteydelser, der er forbundet med den primære virksomhed. Disse selskabers stabilitet påvirkes ikke af, at administrationsselskabets aktivitetsområde udvides på denne måde. Der vil imidlertid blive indført specifikke bestemmelser, der skal forhindre interessekonflikter i at opstå, når administrations selskaber får lov til både at udføre kollektiv og individuel porteføljeforvaltning.

(10) Forvaltning af investeringsporteføljer er en investeringsservice, der allerede er omfattet af direktiv 93/22/EØF (investeringsservicedirektivet) [12]. For at sikre at rammebestemmelserne på området er homogene, bør administrationsselskaber, hvis godkendelse også omfatter denne virksomhed, underkastes de driftsvilkår, der er fastsat i investeringsservicedirektivet.

[12] EFT L 141 af 11.6.1993, s. 27.

(11) Et hjemland kan principielt fastsætte strengere regler end reglerne i dette direktiv, især om godkendelsesbetingelser, tilsynskrav og beretningsaflæggelse samt prospekter.

(12) Det bør fastsættes, under hvilke forudsætninger et administrationsselskab på grundlag af mandater må overdrage specifikke opgaver og funktioner til tredjemand for at udøve sin virksomhed mere effektivt. For at principperne om gensidig anerkendelse af godkendelser og om hjemlandstilsyn kan fungere korrekt, skal medlemsstater, der tillader en sådan overdragelse, sikre, at et administrationsselskab, de har godkendt, ikke overdrager alle sine opgaver til en eller flere tredjeparter for derved at blive et tomt selskab, og at de foreliggende mandater ikke hindrer et effektivt tilsyn med administrationsselskabet. Administrationsselskabets og depositarens forpligtelser over for deltagere og de kompetente myndigheder påvirkes imidlertid under ingen omstændigheder af, at selskabet har overdraget egne funktioner til tredjemand.

(13) For at tage højde for den informationsteknologiske udvikling bør det nuværende oplysningssystem i direktiv 85/611/EØF revideres. Der bør således indføres en ny type prospekt for investeringsinstitutter (forenklet prospekt) som supplement til det eksisterende fuldstændige prospekt. Dette nye prospekt bør være investorvenligt og give en gennemsnitlig investor værdifulde oplysninger. Dette prospekt bør give de vigtigste oplysninger om investeringsinstituttet på en klar, sammenfattende og let forståelig måde. Det forenklede prospekt skal imidlertid altid indeholde en tydelig meddelelse til investor om, at det fuldstændige prospekt samt investeringsinstituttets års- og halvårsberetning, som kan rekvireres gratis på anfordring, indeholder mere detaljerede oplysninger. Det forenklede prospekt skal tilbydes investor gratis, inden kontrakten indgås. Dette er tilstrækkeligt til at opfylde dette direktivs krav om, at der skal stilles oplysninger til rådighed for investorerne, inden kontrakten indgås.

(14) Der skal være ens vilkår for alle formidlere af finansielle tjenesteydelser, når de præsterer samme tjenesteydelser, og der skal forefindes et harmoniseret minimum af investorbeskyttelse. Et harmoniseret minimum af samordning af betingelserne for at etablere og udøve en sådan virksomhed er en vigtig forudsætning for, at det indre marked kan virkeliggøres for disse markedsdeltagere. Målsætningerne kan kun nås ved hjælp af et bindende EF-direktiv, hvori de aftalte minimumsstandarder fastsættes; dette direktiv omfatter kun den nødvendige minimumsharmonisering;

(15) Kommissionen vil eventuelt overveje at foreslå en kodificering på et passende tidspunkt efter vedtagelsen af forslagene -

UDSTEDT FØLGENDE DIREKTIV:

Artikel 1

I direktiv 85/611/EØF foretages følgende ændringer:

1. Som artikel 1a indsættes:

«Artikel 1a

I dette direktiv forstås ved:

1. "depositar": et foretagende, som har fået overdraget de opgaver, der anføres i artikel 7 og 14, og som er underlagt de andre bestemmelser i afdeling III og IV

2. "administrationsselskab": et selskab, hvis almindelige virksomhed er administration af aktiver i investeringsinstitutter i form af investeringsfonde og/eller investeringsselskaber (kollektiv porteføljeforvaltning for investeringsinstitutter), herunder de i bilag II anførte opgaver

3. "et administrationsselskabs hjemland": den medlemsstat, hvor administrationsselskabet har sit vedtægtsmæssige hjemsted

4. "et administrationsselskabs værtsland": en medlemsstat, som ikke er hjemlandet, og hvor administrationsselskabet har en filial eller præsterer tjenesteydelser

5. "et investeringsinstituts hjemland":

(a) den medlemsstat, hvor administrationsselskabet har sit vedtægtsmæssige hjemsted, når der er tale om et investeringsinstitut, der er oprettet som investeringsfond

(b) den medlemsstat, hvor investeringsselskabet har sit vedtægtsmæssige hjemsted, når der er tale om et investeringsinstitut, der er oprettet som investeringsselskab

6. "et investeringsinstituts værtsland": en medlemsstat, hvor andelene i investeringsfonden eller investeringsselskabet markedsføres

7. "filial": en afdeling, som retligt udgør en ikke-selvstændig del af et administrationsselskab, og som præsterer tjenesteydelser af den art, som administrationsselskabet er godkendt til; flere afdelinger, som i en og samme medlemsstat oprettes af et administrationsselskab med hjemsted i en anden medlemsstat, betragtes som én filial

8. "kompetente myndigheder": de myndigheder, som de enkelte medlemsstater udpeger i henhold til artikel 49 i direktiv 85/611/EØF

9. "snævre forbindelser": en situation som defineret i artikel 2, stk. 1, i direktiv 95/26/EF [13]

[13] EFT L 168 af 8.7.1995, s. 7.

10. "kvalificeret deltagelse": direkte eller indirekte besiddelse af mindst 10% af kapitalen eller stemmerettighederne i et administrationsselskab, eller en besiddelse, som giver mulighed for at udøve en betydelig indflydelse på forvaltningen af det administrationsselskab, hvori der besiddes en kapitalinteresse.

Ved anvendelse af denne definition tages de stemmerettigheder, der er nævnt i artikel 7 i direktiv 88/627/EØF [14] i betragtning

[14] EFT L 348 af 17.12.1988, s. 62.

11. "investeringsservicedirektivet": Rådets direktiv 93/22/EØF af 10. maj 1993 om investeringsservice i forbindelse med værdipapirer [15]

[15] EFT L 141 af 11.6.1993, s. 27.

12. "koncern": emittenter/organer, som er indbyrdes forbundne som beskrevet i artikel 1, stk. 1, i direktiv 83/349/EØF [16]; denne definition omfatter emittenter/organer i tredjelande, som på lignende vis er forbundne enten med emittenter/organer i en medlemsstat eller med sådanne i et tredjeland.»

[16] EFT L 193 af 18.7.1983, s. 1.

2. Artikel 4, stk. 3, affattes således:

«3. De kompetente myndigheder må ikke godkende et investeringsinstitut, hvis administrationsselskabet ikke opfylder betingelserne i dette direktivs afdeling III. De kompetente myndigheder må desuden ikke godkende et investeringsinstitut, hvis medlemmerne af ledelsen af investeringsselskabet eller depositaren ikke er i besiddelse af den fornødne hæderlighed eller ikke har fyldestgørende erfaring også i forbindelse med den type investeringsinstitutter, der skal administreres. Med henblik herpå skal navn m.v. på medlemmerne af investeringsselskabets og depositarens ledelse såvel som enhver udskiftning inden for ledelsen straks anmeldes til de kompetente myndigheder.

Ved "ledelse" forstås de personer, som i medfør af lov eller vedtægter repræsenterer investeringsselskabet eller depositaren, eller som rent faktisk fastsætter retningslinjerne for investeringsselskabets eller depositarens virksomhed.»

3. Artikel 5 og 6 affattes således:

«AFDELING III

Forpligtelser med hensyn til administrationsselskaber

Afsnit A

Betingelser for at optage virksomhed

Artikel 5

1. Et administrationsselskab må først optage sin virksomhed, når det er godkendt officielt af hjemlandets kompetente myndigheder. En godkendelse, der meddeles et administrations selskab i overensstemmelse med dette direktiv, har gyldighed i samtlige medlemsstater.

2. Administrationsselskabets virksomhed skal indskrænke sig til administration af investeringsinstitutter i form af investeringsfonde og investeringsselskaber, bortset fra yderligere administration af andre kollektive investeringsforetagender, som ikke er omfattet af nærværende direktiv og således ikke kan markedsføres i andre medlemsstater i medfør af direktivet.

Administration af investeringsfonde og investeringsselskaber omfatter de i bilag II anførte opgaver, som ikke er udtømmende.

3. Som undtagelse til stk. 2 kan medlemsstaterne tillade, at administrationsselskaber ud over administrationen af investeringsfonde og investeringsselskaber præsterer følgende tjenesteydelser:

- administration af investeringsporteføljer, herunder pensionsfondes porteføljer, med en skønsbeføjelse fastlagt i de mandater, som investorerne har givet på individuelt grundlag, hvis disse porteføljer omfatter et eller flere af de instrumenter, der er anført i afsnit B i bilaget til investeringsservicedirektivet

- som accessoriske tjenesteydelser:

a) investeringsrådgivning om et eller flere af instrumenterne i afsnit B i bilaget til investeringsservicedirektivet

b) opbevaring og forvaltning af andele i kollektive investeringsinstitutter, som administreres af administrationsselskabet.

Administrationsselskaber må under ingen omstændigheder godkendes i henhold til dette direktiv til udelukkende at præstere de tjenesteydelser, der anføres i dette stykke, eller til at præstere accessoriske tjenesteydelser uden at være godkendt til den tjenesteydelse, der er omhandlet i stk. 3, første led.

4. Artikel 2, stk. 4, artikel 8, stk. 2, artikel 10, artikel 11, artikel 12, stk. 1, og artikel 13 i investeringsservicedirektivet finder anvendelse på administrationsselskabers præstering af de tjenesteydelser, der er omhandlet i stk. 3.

5. De kompetente myndigheder afstår fra at meddele godkendelse, hvis investeringsinstituttet retligt (f.eks. gennem fondsbestemmelserne eller vedtægterne) er forhindret i at markedsføre sine andele i instituttets hjemland.

Artikel 5a

1. Med forbehold af andre generelle betingelser i de nationale lovgivninger må de kompetente myndigheder ikke godkende et administrationsselskab, medmindre:

- det har en tilstrækkelig startkapital på EUR 125 000, og at det for hver af de følgende situationer oppebærer yderligere kapital for et beløb på:

a) hvis administrationsselskabet administrerer investeringsinstitutter, der investerer i andre instrumenter end værdipapirer: 0,05% af det for investeringsinstituttet administrerede porteføljebeløb, dog højst et kapitalbeløb på EUR 10 000 000

(b) hvis administrationsselskabet også præsterer tjenesteydelser i henhold til artikel 5, stk. 3, første led: en yderligere startkapital på EUR 125 000, som medlemsstaterne kan reducere til EUR 50 000, hvis administrationsselskabet ikke er godkendt til at føre pengekonti og/eller have værdipapirdepoter for kunder, samt yderligere løbende kapital beregnet i overensstemmelse med bilag IV til direktiv 93/6/EØF [17].

[17] EFT L 141 af 11.6.1993, s. 1.

- de personer, der faktisk leder administrationsselskabets forretninger, har et tilstrækkeligt godt omdømme og fyldestgørende erfaring også i forbindelse med den type investeringsinstitutter, der administreres af administrationsselskabet. Administrations selskabets forretningspolitik skal fastlægges af mindst to personer, der opfylder disse betingelser

- ansøgningen om godkendelse skal ledsages af en aktivitetsplan, hvori bl.a. administrationsselskabets organisatoriske struktur angives

- både hovedkontor og vedtægtsmæssigt hjemsted findes i samme medlemsstat.

2. Foreligger der snævre forbindelser mellem et administrationsselskab og andre fysiske eller juridiske personer, meddeler de kompetente myndigheder kun deres godkendelse, hvis disse forbindelser ikke hæmmer dem i varetagelsen af deres tilsynsopgaver.

De kompetente myndigheder afslår ligeledes at meddele godkendelse, hvis de hæmmes i varetagelsen af deres tilsynsopgaver på grund af love eller administrative bestemmelser i et tredjeland, der gælder for en eller flere fysiske eller juridiske personer, som administrationsselskabet har snævre forbindelser med, eller på grund af problemer i forbindelse med anvendelsen heraf.

De kompetente myndigheder kræver, at administrationsselskaberne meddeler dem de oplysninger, de har brug for, for at myndighederne til enhver tid kan sikre sig, at de i dette led omhandlede betingelser stadig er opfyldt.

3. Ansøgeren skal inden seks måneder efter indgivelsen af en fyldestgørende ansøgning have meddelelse om, hvorvidt der kan meddeles godkendelse eller ej. Hvis godkendelse nægtes, skal dette begrundes.

4. Når godkendelse er meddelt, kan investeringsselskabet straks påbegynde sin virksomhed.

5. De kompetente myndigheder kan kun inddrage godkendelsen af et administrationsselskab, der omfattes af dette direktiv, når administrationsselskabet:

a) ikke gør brug af godkendelsen inden for en frist på 12 måneder, eller det udtrykkeligt giver afkald herpå eller ikke har udøvet de aktiviteter, der er omfattet af dette direktiv, i en periode på over 6 måneder, medmindre der i den pågældende medlemsstat findes bestemmelse om, at godkendelse bortfalder i sådanne tilfælde

b) har opnået godkendelse ved brug af urigtige erklæringer eller på anden ulovlig vis

c) ikke længere opfylder de betingelser, hvorunder godkendelsen blev meddelt

d) ikke længere overholder bestemmelserne i direktiv 93/6/EØF, hvis godkendelsen også omfatter den diskretionære porteføljeforvaltningstjeneste, der er anført i artikel 5, stk. 3, første led

e) har gjort sig skyldig i alvorlige og systematiske overtrædelser af de regler, der er vedtaget i medfør af dette direktiv

f) falder ind under et af de andre tilfælde, som medfører, at godkendelsen inddrages i henhold til national lovgivning.

Artikel 5b

1. De kompetente myndigheder meddeler ikke et administrationsselskab godkendelse til at påbegynde virksomhed som administrationsselskab, før de har fået meddelelse om navnene på alle aktionærer eller selskabsdeltagere, det være sig fysiske eller juridiske personer, der direkte eller indirekte er kvalificerede deltagere, og om størrelsen af deres kapitalandel.

Hvis de kompetente myndigheder under hensyn til nødvendigheden af at sikre en sund og forsigtig forvaltning af administrationsselskabet ikke er overbevist om de pågældende aktionærers eller selskabsdeltageres egnethed, afslår de at meddele godkendelse.

2. Medlemsstaterne må ikke over for filialer af administrationsselskaber med vedtægtsmæssigt hjemsted uden for Fællesskabet - når disse påbegynder eller allerede udøver virksomhed - anvende bestemmelser, der medfører en gunstigere behandling end den, som gives filialer af administrationsselskaber med vedtægtsmæssigt hjemsted i en medlemsstat.

3. Der skal finde forudgående konsultation sted med de kompetente myndigheder i en anden medlemsstat om godkendelse af et administrationsselskab, der

- er datterselskab af et andet administrationsselskab, et investeringsselskab eller et kreditinstitut, der er godkendt i en anden medlemsstat, eller

- er datterselskab af et moderselskab for et andet administrationsselskab, et investeringsselskab eller et kreditinstitut, der er godkendt i en anden medlemsstat, eller

- kontrolleres af de samme fysiske eller juridiske personer, som kontrollerer et andet administrationsselskab, et investeringsselskab eller et kreditinstitut, der er godkendt i en anden medlemsstat.

Afsnit B

Forbindelserne med tredjelande

Artikel 5c

1. Forbindelserne med tredjelande reguleres i overensstemmelse med de relevante bestemmelser i artikel 7 i direktiv 93/22/EØF.

I forbindelse med dette direktiv læses udtrykkene »selskab/investeringsselskab« og »investeringsselskaber« i investeringsservicedirektivets artikel 7 som henholdsvis »administrationsselskab« og »administrationsselskaber«; udtrykket »ydelse af investerings service« i investeringsservicedirektivets artikel 7, stk. 2, læses som »præstation af tjenesteydelser«.

2. Medlemsstaterne underretter Kommissionen om alle generelle vanskeligheder, som investeringsinstitutter møder i forbindelse med markedsføringen af deres andele i et tredjeland.

Afsnit C

Betingelser for udøvelse af virksomhed

Artikel 5d

1. Administrationsselskabets hjemlands kompetente myndigheder kræver, at administrationsselskaber, som de har godkendt, til stadighed opfylder de i artikel 5 og artikel 5a, stk. 1 og 2, nævnte betingelser.

2. Ansvaret for tilsyn med et administrationsselskab påhviler hjemlandets kompetente myndigheder, uanset om administrationsselskabet etablerer en filial eller ej, eller om det udfører tjenesteydelser eller ej i en anden medlemsstat; dette berører ikke de bestemmelser i dette direktiv, der tillægger værtslandets myndigheder beføjelser.

Artikel 5e

1. Kvalificeret deltagelse i administrationsselskaber er underlagt de bestemmelser, der er fastlagt i investeringsservicedirektivets artikel 9.

2. I forbindelse med dette direktiv skal udtrykkene »selskab/investeringsselskab« og »investeringsselskaber« i investeringsservicedirektivets artikel 9 læses som henholdsvis »administrationsselskab« og »administrationsselskaber«.

Artikel 5f

1. Hjemlandet udarbejder tilsynsregler, der til stadighed skal efterleves af administrationsselskabet, hvis godkendelse udelukkende dækker administration af investeringsfonde og investeringsselskaber.

Hjemlandets kompetente myndigheder skal således også under hensyntagen til karakteren af de investeringsinstitutter, der administreres af et administrationsselskab, blandt andet kræve, at selskabet har en sund administration og regnskabsmæssig praksis, kontrol- og sikringsforanstaltninger på edb-området samt fyldestgørende interne kontrolprocedurer, der blandt andet sikrer, at hver eneste transaktion, der implicerer fonden, kan rekonstrueres med hensyn til oprindelse, implicerede parter, art samt tid og sted for gennemførelsen, forudsat at disse oplysninger er tilgængelige for administrationsselskabet, og at aktiver i investeringsfonde eller investeringsselskaber, der administreres af administrationsselskaber, investeres i overensstemmelse med fondsbestemmelserne eller vedtægterne og de gældende retsbestemmelser.

2. Administrationsselskaber, hvis godkendelse også omfatter den i artikel 5, stk. 3, første led, anførte diskretionære porteføljeforvaltningstjeneste

- må ikke investere hele investors portefølje eller en del heraf i andele i investeringsfonde eller investeringsselskaber, som de administrerer, medmindre kunden generelt accepterer dette på forhånd

- må ikke yde den diskretionære porteføljeforvaltningstjeneste over for en depositar, der udfører de opgaver, der er anført i dette direktivs artikel 7 og 14, for det pågældende administrationsselskab

- er for så vidt angår de tjenesteydelser, der er omhandlet i artikel 5, stk. 3, underlagt bestemmelserne i direktiv 97/9/EF om investorgarantiordninger [18].

[18] EFT L 84 af 26.3.1997, s. 22.

Artikel 5g

1. Når en medlemsstat tillader, at et administrationsselskab med henblik på at udøve selskabets virksomhed mere effektivt overlader det til tredjemand på sine vegne at udøve en eller flere af sine egne opgaver som anført i bilag II, skal administrationsselskabet meddele de kompetente myndigheder om hvert enkelt mandat. Når det drejer sig om kerneopgaven investeringsforvaltning, kan administrationsselskaberne overlade specifikke investeringsbeslutninger til tilsynsunderlagte mellemmænd i overensstemmelse med de investeringsfordelingskriterier, der med jævne mellemrum fastlægges af administrationsselskaberne.

2. De kompetente myndigheder sikrer, at mandatet opfylder følgende betingelser:

- mandatet må ikke hindre et effektivt tilsyn med administrationsselskabet, og må navnlig ikke hindre administrationsselskabet i at virke, eller investeringsinstituttet i at blive forvaltet, i investorernes interesse

- overdrages mandatet til en tilsynsunderlagt mellemmand i et tredjeland, skal der sikres samarbejde mellem de involverede tilsynsmyndigheder

- for at forhindre interessekonflikter må der ikke for så vidt angår kerneopgaven investeringsforvaltning gives mandat til depositaren eller til personer, der har en kvalificeret deltagelse i administrationsselskabets eller depositarens kapital, eller til andre personer, hvis interesser kan være i strid med administrationsselskabets eller deltagernes interesser

- der skal gælde foranstaltninger, der skal give personer, der leder administrationsselskabets forretninger, mulighed for reelt på et hvilket som helst tidspunkt at overvåge de aktiviteter, der udøves af den person, mandatet er givet til

- mandatet må ikke hindre personer, der leder administrationsselskabets forretninger, i på et hvilket som helst tidspunkt at give de yderligere instruktioner til den person, der har fået overdraget opgaver, og i på et hvilket som helst tidspunkt at trække mandatet tilbage

- under hensyntagen til karakteren af de opgaver, der skal overdrages, skal den person, til hvem opgaverne overdrages,være kvalificeret til og i stand til at varetage de pågældende opgaver, og

- i investeringsinstitutternes prospekter opføres de opgaver, som administrationsselskabet har fået lov til at overdrage.

3. Administrationsselskabets og depositarens forpligtelser berøres under ingen omstændigheder af, at administrationsselskabet har overdraget opgaver til tredjemand.

Afsnit D

Fri etablering og fri udveksling af tjenesteydelser

Artikel 6

1. Medlemsstaterne sikrer, at et administrationsselskab, som en anden medlemsstats kompetente myndigheder har godkendt i overensstemmelse med dette direktiv, på deres område må udøve den virksomhed, som det er godkendt til, enten ved oprettelse af en filial eller ved fri udveksling af tjenesteydelser.

2. Medlemsstaterne må ikke gøre oprettelse af en filial eller fri udveksling af tjenester betinget af krav om godkendelse eller krav om tilvejebringelse af kapitalindskud eller andre foranstaltninger med tilsvarende virkning.

Artikel 6a

1. Et administrationsselskab, der ønsker at etablere en filial på en anden medlemsstats område, skal - foruden at opfylde de i artikel 5 og artikel 5a nævnte betingelser - give meddelelse herom til hjemlandets kompetente myndigheder.

2. Medlemsstaterne kræver, at et administrationsselskab, som ønsker at etablere en filial i en anden medlemsstat, indgiver følgende oplysninger og dokumenter sammen med den i stk. 1 nævnte meddelelse:

I. Generelle oplysninger:

a) i hvilken medlemsstat administrationsselskabet har til hensigt at etablere en filial

b) en forretningsplan over opgaverne og tjenesteydelserne i henhold til artikel 5, stk. 2 og 3, samt filialens organisatoriske struktur

c) en adresse i værtslandet, hvorfra dokumenter kan rekvireres

d) navnene på filialens direktører.

II. En liste over de af administrationsselskabet administrerede investeringsinstitutter som meddelt i overensstemmelse med artikel 46, hvis andele markedsføres gennem filialen i værtslandet

3. Medmindre de kompetente myndigheder i hjemlandet har grund til at betvivle, at det pågældende administrationsselskabs administrative strukturer og finansielle situation er sunde under hensyn til de påtænkte aktiviteter, videresender de de i stk. 2 nævnte oplysninger senest tre måneder efter modtagelsen af disse oplysninger til de kompetente myndigheder i værtslandet og underretter det berørte administrationsselskab herom.

De sender ligeledes:

- nærmere oplysninger om enhver garantiordning, der har til formål at beskytte investorer

Nægter de kompetente myndigheder i hjemlandet at videresende de i stk. 2 nævnte oplysninger til de kompetente myndigheder i værtslandet, skal de begrunde dette afslag over for det berørte administrationsselskab senest to måneder efter modtagelsen af samtlige oplysninger. Et sådant afslag eller manglende svar kan prøves ved domstolene i hjemlandet.

4. Før en filial af et administrationsselskab påbegynder sin virksomhed, skal de kompetente myndigheder i værtslandet senest to måneder efter modtagelsen af de i stk. 2 nævnte oplysninger forberede tilsynet med administrationsselskabet og i givet fald meddele de vilkår - herunder de i artikel 44 og 45 anførte regler i værtslandet og reglerne for god forretningsskik, der skal overholdes ved præstation af den i artikel 5, stk. 3, anførte porteføljeforvaltningstjeneste og i forbindelse med investeringsrådgivning og deponering - som under hensyn til samfundsmæssige interesser gælder for udøvelse af denne virksomhed i værtslandet.

5. Så snart meddelelsen fra de kompetente myndigheder i værtslandet foreligger, eller ved udløbet af denne i stk. 4 nævnte frist, hvis disse myndigheder ikke fremsætter nogen udtalelse, kan filialen etableres og påbegynde sin virksomhed. Fra det tidspunkt kan administrationsselskabet også begynde at markedsføre andelene i de af dette direktiv omfattede investeringsfonde og investeringsselskaber, som det administrerer, medmindre værtslandets kompetente myndigheder ved en begrundet beslutning, der træffes inden udløbet af tomånedersfristen, og som skal meddeles hjemlandets kompetente myndigheder, fastslår, at de planlagte retningslinjer for markedsføring af andele ikke er i overensstemmelse med de i artikel 44, stk. 1, og artikel 45 omhandlede bestemmelser.

6. I tilfælde af ændring af et forhold, der er givet meddelelse om efter stk. 2, nr. I, litra b), litra c) eller litra d), og nr. II, skal investeringsselskabet skriftligt meddele den pågældende ændring til hjemlandets og værtslandets kompetente myndigheder mindst en måned, før den foretages, således at hjemlandets kompetente myndigheder kan nå at udtale sig om denne ændring i henhold til stk. 3, og værtslandets kompetente myndigheder i henhold til stk. 4.

7. I tilfælde af en ændring i oplysninger, der er givet meddelelse om efter stk. 3, andet afsnit, underretter hjemlandets myndigheder værtslandets myndigheder herom.

Artikel 6b

1. Et administrationsselskab, der for første gang ønsker at udøve virksomhed på en anden medlemsstats område i henhold til reglerne om fri udveksling af tjenesteydelser, meddeler hjemlandets kompetente myndigheder:

a) i hvilken medlemsstat selskabet har til hensigt at udøve virksomhed

b) en forretningsplan over de påtænkte opgaver og tjenesteydelser i henhold til artikel 5, stk. 2 og 3.

2. Hjemlandets kompetente myndigheder fremsender senest en måned efter modtagelsen af den i stk. 1 nævnte meddelelse denne til de kompetente myndigheder i værtslandet.

De sender ligeledes:

- nærmere oplysninger om enhver garantiordning, der har til formål at beskytte investorer

3. Administrationsselskabet kan herefter påbegynde sin virksomhed i værtslandet uanset bestemmelserne i artikel 46.

Værtslandets kompetente myndigheder underretter i givet fald administrationsselskabet, så snart de har modtaget de i stk. 1 nævnte oplysninger, om de vilkår - herunder reglerne for god forretningsskik, der skal overholdes ved præstation af den i artikel 5, stk. 3, anførte porteføljeforvaltningstjeneste og i forbindelse med investeringsrådgivning og deponering - som administrationsselskaber under hensyn til samfundsmæssige interesser skal overholde i værtslandet.

4. Såfremt indholdet af de oplysninger, der er meddelt i henhold til stk. 1, nr.Ilitra b), ændres, underretter administrationsselskabet skriftligt hjemlandets og værtslandets kompetente myndigheder herom, inden ændringen foretages, således at værtslandets kompetente myndigheder i givet fald kan oplyse selskabet om ændringer i eller tilføjelser til de oplysninger, der er meddelt i henhold til stk. 2.

5. Den anmeldelsesprocedure, der er fastsat i denne artikel, gælder også for administrationsselskabet, når det betror tredjemand markedsføringen af andelene i værtslandet.

Artikel 6c

1. Værtslandet kan - til statistisk brug - kræve, at alle administrationsselskaber, der har en filial på dets område, regelmæssigt indsender en rapport til værtslandets kompetente myndigheder om den virksomhed, de udøver på dets område.

2. Værtslandet kan med henblik på varetagelsen af de opgaver, der påhviler dem i henhold til dette direktiv, kræve samme oplysninger af alle filialer af administrationsselskaber, som det forlanger af nationale administrationsselskaber i samme øjemed.

Værtslandet kan kræve, at de administrationsselskaber, der driver virksomhed på dets område som led i den frie udveksling af tjenesteydelser, giver de nødvendige oplysninger til kontrol af, om de overholder de af værtslandets normer, der gælder for dem; sådanne krav må dog ikke være mere vidtgående end dem, de pågældende medlemsstater stiller til etablerede selskaber for at kunne kontrollere, om disse overholder de samme normer.

3. Når de kompetente myndigheder i værtslandet konstaterer, at et administrationsselskab, der har en filial eller præsterer tjenesteydelser på dets område, ikke overholder de lovbestemmelser, som værtslandet har vedtaget i medfør af dette direktivs bestemmelser, som tillægger værtslandets myndigheder kompetence, skal de anmode det pågældende administrationsselskab om at bringe det ulovlige forhold til ophør.

4. Tager det pågældende administrationsselskab ikke de nødvendige skridt, underretter værtslandets kompetente myndigheder hjemlandets kompetente myndigheder herom. Disse træffer hurtigst muligt de nødvendige foranstaltninger med henblik på at sikre, at administrationsselskabet bringer det ulovlige forhold til ophør. Arten af disse foranstaltninger meddeles værtslandets kompetente myndigheder.

5. Hvis det pågældende administrationsselskab til trods for de foranstaltninger, der er truffet af hjemlandet - eller hvis disse foranstaltninger viser sig at være uhensigtsmæssige, eller hjemlandet ikke har truffet nogen foranstaltninger - fortsat overtræder de i værtslandet gældende lovbestemmelser som nævnt i stk. 2, kan værtslandet, efter at have givet de kompetente myndigheder i hjemlandet underretning herom, træffe de foranstaltninger, der er nødvendige for at forebygge eller straffe nye ulovligheder, og om nødvendigt forhindre at administrationsselskabet udfører nye forretninger på dets område. Medlemsstaterne sikrer, at de dokumenter, der er nødvendige for vedtagelsen af disse foranstaltninger, kan forkyndes for administrationsselskaberne på deres område.

6. Ovenstående bestemmelser berører ikke værtslandets beføjelse til at træffe passende forholdsregler med henblik på at forebygge eller straffe forhold på dets område, som strider imod de lovbestemmelser, som det har vedtaget af hensyn til samfundsmæssige interesser. Dette indebærer, at administrationsselskaber, der overtræder bestemmelserne, kan forhindres i at udføre forretninger på dets område.

7. Enhver foranstaltning, der træffes efter stk. 4, 5 og 6, og hvorved der pålægges sanktioner eller begrænsninger i et administrationsselskabs virksomhed, skal være behørigt begrundet og meddeles det pågældende administrationsselskab. En sådan foranstaltning skal kunne prøves ved domstolene i den medlemsstat, hvis myndighed har truffet den.

8. Inden den i stk. 3, 4 og 5 fastsatte procedure iværksættes, kan værtslandets kompetente myndigheder i særligt akutte tilfælde iværksætte de nødvendige retsbevarende foranstaltninger for at beskytte investorer og andre, for hvem der udføres tjenesteydelser. Kommissionen og de øvrige berørte medlemsstaters kompetente myndigheder skal hurtigst muligt underrettes om sådanne foranstaltninger.

Kommissionen kan, efter at have konsulteret de berørte medlemsstaters kompetente myndigheder, bestemme, at den pågældende medlemsstat skal ændre eller ophæve disse foranstaltninger.

9. Såfremt et administrationsselskabs tilladelse inddrages, meddeles dette til værtslandets kompetente myndigheder, der da tager passende skridt til at forhindre, at det pågældende administrationsselskab udfører nye forretninger på dets område, og til at beskytte investorernes interesser. Hvert andet år forelægger Kommissionen det kontaktudvalg, der er nedsat i overensstemmelse med artikel 53, en rapport om sådanne tilfælde.

10. Medlemsstaterne meddeler Kommissionen antallet og arten af de tilfælde, hvor der i henhold til artikel 6a er blevet givet afslag, eller hvor der er truffet foranstaltninger i henhold til stk. 5. Hvert andet år forelægger Kommissionen det kontaktudvalg, der er nedsat i overensstemmelse med dette direktivs artikel 53, en rapport om sådanne tilfælde.»

4) Før artikel 7 indsættes følgende:

»AFDELING IIIa

Forpligtelser med hensyn til depositaren«

5) Artikel 27, stk. 1, affattes således:

»1. Investeringsselskabet og administrationsselskabet skal for hver af de investeringsfonde, det administrerer, offentliggøre:

- et forenklet prospekt

- et fuldstændigt prospekt

- en årsberetning for hvert regnskabsår, samt

- en halvårsberetning, der dækker de første seks måneder af regnskabsåret.«

6) Artikel 28, stk. 1, affattes således:

»1. Både det forenklede og det fuldstændige prospekt skal indeholde de oplysninger, der er nødvendige for, at investorerne kan danne sig et pålideligt skøn over den investering, der foreslås dem, og især de dermed forbundne risici. Sidstnævnte skal uanset hvilket instrument, der investeres i, indeholde en klar og letforståelig redegørelse for fondens risikoprofil.

2. Det fuldstændige prospekt skal mindst indeholde de oplysninger, der kræves i det skema A, der er knyttet som bilag til dette direktiv, for så vidt disse oplysninger ikke er indeholdt i fondsbestemmelserne eller vedtægterne, der i henhold til artikel 29, stk. 1, skal være vedlagt det fuldstændige prospekt.

3. Det forenklede prospekt skal i summarisk form indeholde de centrale oplysninger, der kræves i skema C, der er knyttet som bilag til dette direktiv. Det skal struktureres og affattes på en sådan måde, at det er let at forstå for gennemsnitsinvestoren. Medlemsstaterne kan tillade, at det forenklede prospekt vedføjes det fuldstændige prospekt som en del, der kan fjernes. Det forenklede prospekt kan anvendes som et markedsføringsværktøj beregnet til samtlige medlemsstater uden ændringer, bortset fra oversættelse. Medlemsstaterne kan derfor ikke stille krav om yderligere dokumentation eller tilføjelse af yderligere oplysninger.

4. Både det fuldstændige og det forenklede prospekt kan fastholdes i et skriftligt dokument eller i anden varig form, der har en tilsvarende juridisk status, der er godkendt af de kompetente myndigheder.«

7) Artikel 29 affattes således:

»Artikel 29

1. Fondsbestemmelserne eller investeringsselskabets vedtægter er en integreret del af det fuldstændige prospekt og skal være knyttet som bilag til dette.

2. De i stk. 1 omhandlede dokumenter behøver dog ikke at være knyttet som bilag til det fuldstændige prospekt, såfremt ihændehaveren af andele underrettes om, at disse dokumenter på anmodning enten kan blive tilsendt eller kan gennemses på et nærmere angivet sted i hver enkelt medlemsstat, hvor andelene udbydes til salg.«

8) Artikel 30 affattes således:

»Artikel 30

De væsentligste dele af det forenklede og det fuldstændige prospekt skal holdes ajour.«

9) Artikel 32 affattes således:

»Artikel 32

Et investeringsinstitut skal forelægge sit forenklede og sit fuldstændige prospekt og ændringer heri såvel som årsberetningen og halvårsberetningen for de kompetente myndigheder.«

10) Artikel 33 affattes således:

»Artikel 33

1. Det forenklede prospekt skal tilbydes gratis til investoren, inden kontrakten indgås.

Desuden skal det fuldstændige prospekt og de senest offentliggjorte års- og halvårsberetninger udleveres gratis til de investorer, som anmoder derom.

2. Års- og halvårsberetningerne udleveres på anmodning gratis til deltagerne.

3. Års- og halvårsberetningerne skal stilles til rådighed for offentligheden på de steder, der er anført i det fuldstændige og det forenklede prospekt, eller på en anden af de kompetente myndigheder godkendt måde.«

11) Artikel 35 affattes således:

»Artikel 35

Ved enhver annoncering, der indebærer en opfordring til køb af andele i et investeringsinstitut, skal opmærksomheden henledes på, at der findes prospekter, og på, hvor offentligheden kan få dem udleveret, eller hvordan offentligheden kan få adgang til dem.«

12) Artikel 46 affattes således:

»Artikel 46

Såfremt et administrationsselskab for så vidt angår de investeringsinstitutter, det administrerer, eller såfremt et investeringsselskab agter at markedsføre sine andele i en anden medlemsstat end den, hvor det er beliggende, skal det på forhånd underrette de kompetente myndigheder i denne anden medlemsstat herom. Det skal samtidig sende sidstnævnte myndigheder:

- en erklæring fra de kompetente myndigheder om, at investeringsinstituttet opfylder kravene i dette direktiv

- sine fondsbestemmelser eller vedtægter

- sit fuldstændige prospekt og sit forenklede prospekt

- eventuelt den sidste årsberetning og efterfølgende halvårsberetning, samt

- oplysninger om de nærmere retningslinjer for markedsføring af dets andele i denne anden medlemsstat.

Investeringsselskabet eller administrationsselskabet kan begynde at markedsføre sine andele i denne anden medlemsstat en måned efter fremsendelsen af disse dokumenter, medmindre myndighederne i den pågældende medlemsstat ved en begrundet beslutning, der træffes inden udløbet af fristen på en måned, fastslår, at de planlagte retningslinjer for markedsføring af andele ikke er i overensstemmelse med de i artikel 44, stk. 1, og artikel 45 omhandlede bestemmelser.«

13) Artikel 47 affattes således:

»Artikel 47

Såfremt et investeringsinstitut markedsfører sine andele i en anden medlemsstat end den, hvor det er beliggende, skal det under samme betingelser som dem, der gælder i hjemlandet, udsende:

1. det forenklede prospekt og de andre oplysninger, der anføres i dette direktivs artikel 29 og 30, på et sprog som er let at forstå for de pågældende investorer i værtslandet

2. det fuldstændige prospekt og års- og halvårsberetningerne på det officielle sprog eller et af de officielle sprog i værtslandet eller et andet sprog, såfremt dette andet sprog almindeligvis anvendes på det finansielle område i medlemsstaten og accepteres af de kompetente myndigheder, og såfremt eventuelt andre betingelser fastsat af de kompetente myndigheder er opfyldt.«

14) Efter artikel 52 indsættes som artikel 52a og 52b:

»Artikel 52a

1. Hvis et administrationsselskab udøver virksomhed i et eller flere værtslande ved præstation af tjenesteydelser eller ved oprettelse af filialer, skal alle berørte medlemsstaters kompetente myndigheder samarbejde snævert.

De berørte myndigheder giver efter anmodning hinanden alle de oplysninger vedrørende ledelsen af sådanne administrationsselskaber og disses ejerforhold, som kan lette tilsynet med dem, samt alle oplysninger, der i øvrigt kan lette kontrollen med sådanne administrationsselskaber. Hjemlandets myndigheder samarbejder især for at sikre sig, at værtslandets myndigheder kan indhente de oplysninger, der er omhandlet i artikel 6c, stk. 2.

2. Hjemlandets kompetente myndigheder bliver, i det omfang det er nødvendigt for udøvelsen af deres tilsynsbeføjelser, underrettet af værtslandets kompetente myndigheder om enhver foranstaltning, der indebærer sanktioner over for et administrationsselskab eller begrænsninger af et administrationsselskabs virksomhed, og som værtslandet har truffet i medfør af artikel 6c, stk. 6.

Artikel 52b

1. Når et administrationsselskab, der er godkendt i en anden medlemsstat, udøver virksomhed i et værtsland gennem en filial, sørger værtslandet for, at administrationsselskabets hjemlands kompetente myndigheder, efter meddelelse herom til værtslandets kompetente myndigheder, selv - eller ved en person, der er udpeget med henblik herpå - kan foretage kontrol på stedet af de i artikel 52a nævnte oplysninger.

2. Administrationsselskabets hjemlands kompetente myndigheder kan også anmode administrationsselskabets værtslands kompetente myndigheder om at foretage denne kontrol. De myndigheder, som modtager anmodningen, skal inden for rammerne af deres beføjelser efterkomme denne, enten ved selv at foretage kontrollen eller ved at tillade, at de myndigheder, der har fremsat anmodningen, foretager kontrollen, eller ved at lade en revisor eller en anden sagkyndig foretage denne.

3. Denne artikel er ikke til hinder for, at værtslandets kompetente myndigheder udfører kontrol på stedet af filialer etableret på deres område som led i varetagelsen af de opgaver, som påhviler dem i henhold til dette direktiv.«

15) I bilagets skema A foretages følgende ændringer:

I kolonnen »Oplysninger om investeringsselskaber« indsættes som punkt 1.3 efter punkt 1.2:

»1.3. Hvis investeringsselskaber har forskellige investeringsafdelinger, angives afdelingerne.«

I kolonnen »Oplysninger om investeringsselskaber« indsættes som sidste punktum i punkt 1.13:

»Hvis investeringsselskaber har forskellige investeringsafdelinger, oplyses det, hvordan en deltager kan flytte fra en afdeling til en anden, og hvilke omkostninger, der vil være forbundet hermed.«

Efter punkt 4 indsættes som punkt 5 og 6:

»5. Andre investeringsoplysninger

5.1. I givet fald investeringsfondens eller investeringsselskabets hidtidige indtjening.

5.2. En profil af den typiske investor, som investeringsfonden eller investeringsselskabet er udformet til.

6. Økonomiske oplysninger

6.1. Eventuelle udgifter eller gebyrer ud over de udgifter, der anføres i punkt 1.17; der sondres mellem udgifter eller gebyrer, der skal betales af deltageren, og udgifter eller gebyrer, der betales af investeringsfondens eller investeringsselskabets aktiver.«

Overgangsbestemmelser og afsluttende bestemmelser

Artikel 2

1. Investeringsselskaber i henhold til investeringsservicedirektivets artikel 1, stk. 2, der er godkendt til udelukkende at præstere de tjenesteydelser, der er anført i afsnit A, stk. 3, og afsnit C, stk. 1 og 6, i bilaget til direktiv 93/22/EØF, kan opnå godkendelse efter dette direktiv til at administrere investeringsfonde og investeringsselskaber og til at optræde som »administrationsselskaber«. Sådanne investeringsselskaber må i så fald give afkald på godkendelsen efter investeringsservicedirektivet.

2. Administrationsselskaber, der inden den 31. december 2002 er godkendt efter direktiv 85/611/EØF i deres hjemland til at administrere investeringsfonde og investerings selskaber, er godkendt efter dette direktiv, hvis de i henhold til disse medlemsstaters lovgivning skal opfylde betingelser, der svarer til betingelserne i artikel 5a og 5b, for at påbegynde en sådan virksomhed.

3. Administrationsselskaber, der er godkendt inden den 31. december 2002, men som ikke hører til de administrationsselskaber, der anføres i stk. 2, kan fortsætte deres virksomhed, såfremt de senest den 31. december 2005 i overensstemmelse med hjemlandets bestemmelser opnår godkendelse til at fortsætte en sådan virksomhed i overensstemmelse med de bestemmelser, der er vedtaget til gennemførelse af dette direktiv.

Dette direktivs bestemmelser om fri etablering og fri udveksling af tjenesteydelser gælder først for disse administrationsselskaber, når de har fået en sådan godkendelse.

Artikel 3

Medlemsstaterne vedtager de nødvendige love og administrative bestemmelser for at efterkomme dette direktiv inden den 30. juni 2002.

Medlemsstaterne sætter disse love og bestemmelser i kraft inden den 31. december 2002. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 4

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den [...].

På Europa-Parlamentets vegne På Rådets vegne

Formand Formand [...] [...]

BILAG I

Skema C

DET FORENKLEDE PROSPEKTS INDHOLD

Kort præsentation af investeringsinstituttet

- dato for oprettelsen af investeringsfonden eller investeringsselskabet og angivelse af den medlemsstat, hvor den pågældende investeringsfond eller det pågældende investeringsselskab har etableret hjemsted/er stiftet

- administrationsselskab (om relevant)

- forventet varighed (om relevant)

- depositar

- revisorer

- finansforetagendet bag investeringsinstituttet (f.eks. en bank).

Investeringsoplysninger

- kort beskrivelse af investeringsinstituttets formål

- hvis investeringsselskaber har forskellige investeringsafdelinger, angives dette

- investeringsfondens eller investeringsselskabets investeringspolitik samt en kort redegørelse for fondens risikoprofil (herunder, om relevant, oplysninger i overens stemmelse med artikel 24a og artikel 24b),

- investeringsfondens/investeringsselskabets hidtidige indtjening (om relevant)

- profil af den typiske investor, som investeringsfonden eller investeringsselskabet er udformet til.

Økonomiske oplysninger

- beskatningsregler

- indtrædelses- og udtrædelsesprovision

- andre eventuelle udgifter eller gebyrer; der sondres mellem udgifter eller gebyrer, der skal betales af deltageren, og udgifter eller gebyrer, der betales af investeringsfondens eller investeringsselskabets aktiver.

Kommercielle oplysninger

- hvordan andelene købes

- hvordan andelene sælges

- hvis investeringsselskaber har forskellige investeringsafdelinger, oplyses det, hvordan der kan skiftes fra en investeringsafdeling til en anden, og hvilke omkostninger, der vil være forbundet hermed

- hvornår og hvordan der udloddes dividende (om relevant)

- med hvilken hyppighed, hvor og hvordan priserne offentliggøres eller stilles til rådighed

- angivelse af et kontaktsted (person/afdeling, tidspunkter osv.), hvor der kan indhentes yderligere oplysninger om nødvendigt.

Supplerende oplysninger

- henvisning til, at det fuldstændige prospekt samt års- og halvårsberetningerne kan rekvireres gratis på anmodning før og efter indgåelsen af en kontrakt.

BILAG II

Opgaver i forbindelse med kollektiv porteføljeforvaltning

- Investeringsvirksomhed:

a) investeringsforvaltning

b) investeringsadministration (f.eks. uddannelse af mæglere, foranledning af afregning, instruktion af depositaren i forbindelse med udøvelse af stemmerettigheder).

- Markedsføring:

a) fremstilling af dokumentation

b) salg af andele i investeringsfonde og investeringsselskaber forvaltet af administrations selskabet

c) forbindelser med salgsagenter.

- Administration:

a) juridisk bistand og regnskabstjenesteydelser i forbindelse med fondsforvaltning

b) kundeforespørgsler

c) værdi- og prisfastsættelse (herunder selvangivelser)

d) kontrol med overholdelse af lovgivning

e) ajourføring af deltagerregister

f) udlodning af overskud

g) emission og indløsning af andele

h) kontraktetablering (herunder udsendelse af beviser)

i) registrering.

KONSEKVENSANALYSE FORSLAGETS KONSEKVENSER FOR VIRKSOMHEDERNE, HERUNDER ISÆR SMÅ OG MELLEMSTORE VIRKSOMHEDER (SMV'er)

Forslagets titel

FORSLAG TIL EUROPA-PARLAMENTETS OG RÅDETS DIREKTIV OM SAMORDNING AF LOVE OG ADMINISTRATIVE BESTEMMELSER OM INSTITUTTER FOR KOLLEKTIV INVESTERING I VÆRDIPAPIRER (INVESTERINGS INSTITUTTER) MED HENBLIK PÅ EN REGULERING AF ADMINISTRATIONS SELSKABER OG FORENKLEDE PROSPEKTER

Dokumentets referencenummer

MARKT/3011/2000 REV 2

Forslaget

1. Hvorfor er der i betragtning af nærhedsprincippet behov for en EF-lovgivning på området, og hvad er hovedformålet-

Formålet er at styrke det indre marked inden for kollektive investeringsinstitutter ved at ajourføre reglerne for administrationsselskaber og informationskrav til investeringsinstitutter, så der kan sikres ens spilleregler for de konkurrerende markedsdeltagere i den finansielle sektor, så tilsynet kan styrkes, og beskyttelsen af investorer øges.

Med forslaget indføres derfor en harmoniseret godkendelsesprocedure for administrationsselskaber, en regulering af sådanne selskabers filialer og fri udveksling af tjenesteydelser, regler om samarbejdet mellem forskellige medlemsstaters tilsynsmyndigheder og en forbedring af kvaliteten af de oplysninger, der skal stilles til rådighed for investorerne. Bestemmelserne er nødvendige for at nå de vigtigste mål - som er nærmere beskrevet nedenfor. De kan kun gennemføres ved hjælp af et bindende EF-direktiv.

I overensstemmelse med Kommissionens handlingsplan for det indre marked er formålet med dette forslag at styrke det indre marked på investeringsinstitutområdet ved:

* at ajourføre bestemmelserne om administrationsselskaber, så de bringes på linje med gældende bestemmelser for andre operatører inden for finansielle tjenesteydelser (banker, investeringsselskaber, forsikringsselskaber), hvilket er af største betydning i lyset af væksten i sektoren. Disse operatører vil frem for alt få et europæisk pas, som i overensstemmelse med traktatens principper vil give dem mulighed for at etablere filialer i andre medlemsstater og drive virksomhed inden for EU i overensstemmelse med den frie udveksling af tjenesteydelser

* at revidere de nuværende begrænsninger, der hindrer administrationsselskaber i at drive anden virksomhed end forvaltning af aktiver i investeringsfonde og investeringsselskaber (kollektiv porteføljeforvaltning). Fremover vil disse selskaber få mulighed for at tilbyde individuel porteføljeforvaltning (til enkeltstående private eller institutionelle investorer som f.eks. pensionsfonde) som supplement til kollektiv porteføljeforvaltning, samt anden accessorisk virksomhed, der er forbundet med hovedaktiviteterne

* at fastlægge de opgaver, der indgår i kollektiv porteføljeforvaltning, og at definere de betingelser, hvorunder sådanne opgaver kan overdrages til tredjemand

* at modernisere de informationsdokumenter, der skal udleveres til investorerne. Der indføres i forslaget forenklede prospekter.

Konsekvenser for virksomhederne

2. Hvem berøres af forslaget-

Forslaget berører administrationsselskaber, der allerede er reguleret af investeringsinstitutdirektivet, uanset deres størrelse. De fleste administrationsselskaber har deres hjemsted i de finansielle centre inden for EU.

3. Hvilke foranstaltninger skal virksomhederne træffe i henhold til forslaget-

For at kunne opnå en godkendelse, der er gyldig i alle medlemsstater, og få tilladelse til at udøve virksomhed, vil administrationsselskaberne skulle opfylde de kriterier, der er fastlagt i forslaget. Den foreslåede mindstekapital ved optagelse af virksomhed er fastsat til 125 000 EUR. Der indføres yderligere kapitalkrav for administrationsselskaber, der administrerer harmoniserede investeringsinstitutter, der investerer i andre instrumenter end værdipapirer, og for de administrationsselskaber, der udøver yderligere virksomhed i henhold til investeringsservicedirektivet. Kapitalkravene for sidstnævnte svarer til kapitalkravene for investeringsselskaber under investeringsservicedirektivet.

4. Hvilke økonomiske virkninger forventes forslaget at få-

- for beskæftigelsen-

Selv om administrationsselskaber ofte forvalter meget store opsparingsbeløb (der fastsættes i direktivet ikke noget loft for, hvor mange aktiver et enkelt selskab må forvalte), er der relativt få ansatte i sådanne selskaber. Ud fra denne synsvinkel forventes forslaget ikke at påvirke beskæftigelsen i sektoren. Oplysningskravene vil gøre det mere attraktivt at investere i investeringsinstitutter, der kan investere i aktier i virksomheder i vækst. Den yderligere kapitaltilførsel kan derfor føre til nye job.

- for investeringerne og oprettelsen af nye virksomheder-

Det forhold, at forslaget giver administrationsselskaber mulighed for også at forvalte enkeltstående investorers porteføljer kan trække nye forretninger til sektoren. Desuden vil udstedelsen af et europæisk pas til administrationsselskaber bidrage til at udbrede forretningerne overalt i EU.

- for virksomhedernes konkurrenceevne-

Tre faktorer kan bidrage til, at konkurrencen stimuleres:

* det forhold, at administrationsselskaber også kan godkendes til individuel porteføljeforvaltning, herunder forvaltning af pensionsfondes aktiver, vil øge konkurrencen i denne sektor. Konkurrenterne vil primært være banker, investeringsselskaber og forsikringsselskaber

* indførelsen af en enkelt godkendelse, der vil give administrationsselskaber mulighed for at etablere deres egne salgsnet i EU, vil øge den internationale konkurrence.

5. Indeholder forslaget foranstaltninger, der tager højde for SMV'ernes særlige situation (lempeligere eller særlige krav)-

Nej. Alle administrationsselskaber under dette direktiv skal opfylde samme betingelser. Det kan imidlertid forventes, at en del af aktieinvesteringerne foretages i SMV i vækst, hvilket vil øge de midler, der er til rådighed for yderligere investeringer.

Høring af de berørte kredse

6. Liste over organisationer, som er hørt om forslaget, og en kortfattet redegørelse for deres væsentligste synspunkter.

European Federation of Investment Funds and Companies (FEFSI), der repræsenterer sektorens interesser, og nationale sammenslutninger af investeringsfondmanagers er blevet hørt under udarbejdelsen af forslaget og blev ligeledes inddraget i overvejelserne i forbindelse med det ændrede forslag. Fondssektoren er principielt enig i, at der er behov for at ajourføre reguleringen af administrationsselskaber, og hilser i høj grad indførelsen af forenklede prospekter velkommen.